b"\n_START_ARTICLE_\nBaiso (llengua)\n_START_SECTION_\nGeografia\n_START_PARAGRAPH_\nEl baiso \xc3\xa9s natural del llac Abaya, un llac de 1162 km\xc2\xb2 situat a la Vall del Rift. \xc3\x89s un paratge integrat al Parc Nacional de Nechisar. T\xc3\xa9 m\xc3\xa9s de deu illes, la major part d'elles habitades._NEWLINE_En aquests indrets es parlen dues lleng\xc3\xbces: el baiso i l'ometo, anomenat all\xc3\xa0 wolaytta, ganjule i gats'ame. L'ometo es parla a diverses regions d'Eti\xc3\xb2pia. En canvi, el territori del baiso \xc3\xa9s molt m\xc3\xa9s redu\xc3\xaft. El trobem principalment a les illes del nord del llac, entre les quals hi ha Gidicho i Golmaka, i tamb\xc3\xa9 a la costa oest, entre les poblacions de Jigesa i Alge.\n_START_SECTION_\nParlants\n_START_PARAGRAPH_\nS'han fet diversos sondejos per estimar-ne el nombre de parlants. Tots els resultats oscil\xc2\xb7len entre els mil i els tres mil.\n_START_SECTION_\nSocioling\xc3\xbc\xc3\xadstica\n_START_PARAGRAPH_\nA Gidicho, l'illa m\xc3\xa9s gran del llac, conviu amb l'ometo, mentre que a la resta de localitats de l'espai ling\xc3\xbc\xc3\xadstic \xc3\xa9s la llengua majorit\xc3\xa0ria. S'ensenya a les escoles juntament amb l'ometo i l'oromo. Encara que no es parli al llac Abaya, aquesta darrera \xc3\xa9s una llengua for\xc3\xa7a important a Eti\xc3\xb2pia.\n_START_SECTION_\nEstatus legal\n_START_PARAGRAPH_\nLa constituci\xc3\xb3 d'Eti\xc3\xb2pia precisa que totes les lleng\xc3\xbces del pa\xc3\xads gaudeixen del mateix reconeixement legal (cap\xc3\xadtol 1, article 5), per\xc3\xb2 s\xc3\xb3n els estats et\xc3\xadops els que han de desplegar els fonaments legals de l'\xc3\xbas de les lleng\xc3\xbces. \xc3\x89s per aix\xc3\xb2 que el baiso no es beneficia gens de la llei. Estableix, a m\xc3\xa9s, l'amh\xc3\xa0ric com a llengua instrumental de la comuncaci\xc3\xb3 federal.\n_START_SECTION_\nClassificaci\xc3\xb3\n_START_PARAGRAPH_\nForma part de les lleng\xc3\xbces afroasi\xc3\xa0tiques, on tamb\xc3\xa9 trobem l'\xc3\xa0rab, l'hebreu i el somali. Dins de la fam\xc3\xadlia, se'l classifica a la branca de les lleng\xc3\xbces cuix\xc3\xadtiques juntament amb les seves germanes oromo, sidamo i rendille, entre d'altres."